**Prípad 1**

49-ročná pani

Hlavný problém: *únik moču*, ktorý sa objavuje pri smiechu, tanci, kýchaní a kašli. Občasne sa zvýrazní aj pri chôdzi. Úľava nastane pri prekrížení nôh.

Skúšala obmedziť príjem tekutín, ale únik moču bol rovnako intenzívny. Občas má pocit úniku, ale reálne sa nič neudialo.

Má aj veľmi silnú menštruáciu a počas nej pocit, „akoby všetky orgány šli vypadnúť.“

OA: vysoký krvný tlak, migrény

Pracuje ako zapisovateľka na súde. Nechcela by robiť zapisovateľku trestnému sudcovi, pretože by sa na ňu všetci pozerali a potom by sa hanbila a očervenela. Svoju prácu má rada a nemenila by ju. Okrem toho pracuje aj ako poslankyňa v obci, rada pomáha iným, navštevuje a pomáha jednej staršej susede, spolu štrikovali a párali perie.

Ľahko sa rozplače pri dojímavých scénach vo filme.

Má štyri deti, niektoré sú už takmer dospelé.

Doma povie: „Nech sa páči, je navarené, vezmite si sami. Problém pre mňa je povedať nie a učiť ich samostatnosti, aby sa nespoliehali len na mňa. Človek by aj chcel, ale nedá sa všetkým vyhovieť. Veľa ustupujem, ale snažím sa byť aj ja spokojná. Niekedy tresnem dverami, zapálim si, vrátim sa dnu a nakoniec ustúpim. Chováme doma veľa hydiny a aj ovce, takže nemám čas na nič. Na mne je varenie, pečenie, pranie a všetky práce v domácnosti.“

Povaha – veselá a kým ľudí spozná tak aj mlčanlivá.

Koníčky – len tak si posedieť s kamarátkami, prejsť sa, na predstavenie zájsť do divadla, kina. Rada tancuje – napríklad pri stavaní mája, na kapustnici v práci, na koncerte Kollárovcov.

Bicykluje, ale veľmi opatrne, pretože býva hustá premávka. Rada chodí zbierať hríby, ale len po okraji lesa, bojí sa medveďa.

Chute: kurča s ryžou, čínske rezance

Averzie: držková polievka

Strachy: !! výška, had

Nevyhľadáva slnko, nie je ani zimomravá ani teplokrvná.

ZR: 1. zdravie pre rodinu, 2. mier na zemi, 3. v akváriu by si ju nechala, rybky upokojujú.

**Prípad 2**

9-ročný chlapec

Hlavný problém: nočné pomočovanie

Pociká sa každú noc, nezobudí sa na potrebu.

Vníma to aj sám ako problém, chcel by chodiť ku kamarátom prespať, pôjdu do školy v prírode a je mu to nepríjemné.

V škole má problém s autoritami. To, že je niekto učiteľ u neho automaticky neznamená, že má rešpekt. Triednu učiteľku nepovažuje za dosť dobrú. Ale angličtinárka je kreatívna, hlučná, dominantná, tá je pre neho vodca.

Má veľmi dobrý hudobný sluch, hrá na trúbku.

Pekne kreslí, ale mamka hovorí, že sa sama tých kresieb bojí. „Temno má niekde v mozgu.“

Má rád kreatívnych ľudí, sám vymýšľa veci a vyrába ich rukami. Nemá však rád veci, ktoré nedávajú zmysel. Napr. vytvorí svietnik na keramike – lebo je na svietenie a nie len na okrasu; alebo krtkodom – energia zeme nech ide do domu.

Má strach z tmy, spí pri zasvietenej malej lampe. Na druhej strane ho ale priťahujú duchovia a strašidelné príšery. Bojí sa aj pavúkov, že ho niekto sleduje na WC, hluku pri výstrele, vĺn.

Celkovo sa ľahko vystraší, ale navonok hrá formu.

Mamka do tretieho mesiaca nevedela, že je tehotná. V tom čase pracovali s manželom v zahraničí, pol roka v Austrálii, pol roka v Írsku. Krátko pred pôrodom si prenajali dom na Slovensku a mamka v ňom bývala sama, ocko prišiel až týždeň pred pôrodom. Bála sa, že by sa mohlo stať niečo negatívne, že by prišlo niečo, čo nepozná a ublížilo jej. Mala strach z duchov, zloby, temna, vykradnutia. Doteraz sa mamka bojí sama doma.

Do pôrodnice prišla tesne pred pôrodom, zrazu však stratila kontrakcie, tlačili jej na brucho. Chlapec mal 4300 g a mamka 40 vnútorných stehov.

Dva týždne po pôrode ocko odišiel do zahraničia.

Chlapček bol náročné bábätko, 7x sa v noci budil, nonstop bol prisatý na prsníku. Keď sa zobúdzal, musel byť niekto pri ňom, inak sa mentálne rozsypal. Dostal hysák – stál v postieľke a doslova ryčal. V očiach sa mu zračila výčitka – nechali ste ma tu samého!

Keď mal 1,5 roka zomrel mu starký a presťahovali sa do Írska. Pol roka v Írsku preryčal v škôlke a v očiach sa mu zračila vina. V tom období sa v škôlke pocikával aj pokakával. Odmietal jesť a pri každej príležitosti bol pri mamke.

V Írsku bývali blízko cintorína a hrobárov. Keď mal dva roky, zobudil sa v noci s krikom: „Starká Emka!“ Na druhý deň im volala starká Emka, že cíti, že čoskoro zomrie, nech sa prídu rozlúčiť. Po jej smrti hovorieval: „Neseď tam, tam sedí starká Emka.“

OA: zápal mozgových blán, zväčšenie uzlín po BCG vakcíne (operačne odstránené), opakované zápaly ľavého ucha, angíny

Chute: sladké

Averzie: mäso, varené zemiaky

Mamka: „Bojuje sám so sebou. Nevie kontrolovať emócie. Je ako divá voda. Ak mamka od neho niečo chce, tak sa buď ľutuje alebo zúri. Je veľmi kritický na mladšieho brata. Ľahko sa rozplače, je precitlivený. Stačí, že mu nedovolíme prepnúť televízny kanál a už plače, že mu nič nedovolíme a nie je to fér. Veľmi dobre znáša bolesť a rýchlo sa mu hoja rany.

Je ale aj veľmi dobrý k ľuďom a často im povie to, čo chcú počuť. Rád zabáva ľudí.“